Svend Erik Hovmand (V), 2002-02-21:
Jeg vil gerne takke for en positiv tilslutning.
Der har været et enkelt parti, som har været meget negativt, det skal jeg vende tilbage til, men generelt en meget positiv tilslutning.
Forslagene her drejer sig jo om at sikre danske rederier på danske hænder til gavn for det danske samfund, og så drejer de sig om en ting til, nemlig om at sikre danske rederiers internationale konkurrenceevne.
Jeg mener, det er kolossalt vigtigt for det danske samfund, at vi har os disse mål for øje.
Vi har netop hørt en repræsentant fra Enhedslisten, fru Pernille Falcon, tale om klassekamp, og det er i hvert fald helt tydeligt, at Enhedslistens repræsentant ikke har glemt klassekampen, det fremgik tydeligt af hendes indlæg her.
Det fremgik også helt tydeligt, at Enhedslisten åbenbart er totalt ligeglad med beskæftigelsen i de danske rederier.
Alternativet til det her kan jo meget nemt være, at vi ikke har den rederivirksomhed, vi har i Danmark i dag, kan meget nemt være, at vi bukker under for den internationale konkurrence, kan meget nemt være, at masser af rederier siger, at de ikke kan fortsætte med at sejle under dansk flag. Hvilke konsekvenser vil det så få?
Det vil selvfølgelig få den konsekvens, at det vil gå ud over beskæftigelsen.
Jeg forstår ikke, at Enhedslisten stadig væk kører rundt i antikverede opfattelser af klassekampens reminiscens i også dette spørgsmål.
Men o.k., lad det stå for Enhedslistens egen regning
, og jeg vil herefter vende mig til de bemærkninger, som er kommet fra S, SF og Det Radikale Venstre om overgangsordningen.
Jeg vil gerne sige, at vi har ikke kunnet imødekomme alle de ønsker, som rederierne har haft til dette forslag.
Det siger jeg sådan for en ordens skyld, og det gælder også, når det drejer sig om overgangsordningen.
Der var jo et klart ønske fra rederierne om at få ændret på de regler, som ligger i dette forslag, gøre dem mere lempelige i forhold til eftergivelse af de udskudte skatter.
En række andre ønsker har vi heller ikke kunnet opfylde.
Men jeg vil godt sige om dette med overgangsreglerne, som jo altså er udformet også helt i overensstemmelse med den udformning, man havde i den tidligere regerings tid, at de er baseret på, at man ved en overgangstonnagebeskatning opsplitter den eksisterende afskrivningssaldo, sådan at de aktiver, som bliver omfattet af ordningen, indgår på særlige overgangssaldi, og nyerhvervede tonnager indgår på særlige udligningssaldi, afhændelsestonnage fragår den saldo, hvor den står opført.
Begge saldi nedskrives årlig med afskrivningslovens maksimale satser, som foreslås fastsat til disse 12 pct. for skibe, som vil kunne anvende tonnageskatteordningen.
Bindende kontrakter om levering af nybyggede tonnager inden 3 år
sidestilles i denne forbindelse med erhvervelse af skib.
Virkningen af hele dette ret komplicerede system, det indrømmer jeg gerne, er, at rederierne ikke vil kunne reducere virksomheden væsentligt efter overgang til tonnagebeskatning, uden at udskudte skatter kommer til betaling.
Avancer ved afhændelse af skibe i tonnageskatteordningen vil altid blive beskattet efter de almindelige regler.
Jeg har gerne villet gøre opmærksom på disse lidt komplicerede forhold for at understrege, at vi faktisk har været meget opmærksomme på den problemstilling, som både hr. Buksti, SF's ordfører og Det Radikale Venstres ordfører har rejst, men jeg er naturligvis åben for, at vi fortsætter drøftelsen i udvalget, og hvis der er tekniske spørgsmål, skal de naturligvis klares af.
Men endnu en gang vil jeg gerne sige tak for en positiv tilslutning.